|  |  |  |
| --- | --- | --- |
| **בנק ישראל**דוברות והסברה כלכלית | \\portals\DavWWWRoot\sites\boi\about\Mitug\DocList\Logo Bank of Israel 2 color\Logo Bank of Israel 2 color.jpg | ‏ירושלים, ל' בחשוון תשפ"ה‏‏‏‏‏1 בדצמבר 2024 |

**הודעה משותפת לשר האוצר ונגיד בנק ישראל לעיתונות: הוקם צוות להגברת התחרות במערכת הבנקאות ובאשראי**

שר האוצר בצלאל סמוטריץ׳ ונגיד בנק ישראל פרופ׳ אמיר ירון הכריזו היום (ראשון) על הקמת צוות מקצועי בין משרדי להגברת התחרות במערכת הבנקאות ובאשראי לעסקים הקטנים ולמשקי הבית. בראשות הצוות יעמדו המפקח על הבנקים וראש אגף תקציבים במשרד האוצר. הצוות יתמקד בהקלת החסמים המונעים כניסה של שחקנים חדשים למערכת הבנקאית או פיתוח של תחומי פעילות חדשים על ידי השחקנים הקיימים.

לצוות הוגדרו מטרות ברורות, בהן עיצוב מתווה רישיונות בנקאיים מדורגים שיאפשרו לגופים חוץ-בנקאיים להציע פיקדונות ולתת אשראי. מהלך זה צפוי לשנות את כללי המשחק, להרחיב את התחרות, ולהוזיל את עלויות המימון למגזר הקמעונאי. לוחות הזמנים של הצוות הם קצרים: הדו”ח הסופי יוגש עד אפריל 2025, מתוך מחויבות להביא בשורה ממשית לציבור ולמשק.

**שר האוצר בצלאל סמוטריץ׳:**

"זהו רגע מכונן במאבק להורדת יוקר המחיה. פתיחת שוק הפקדונות יביא בהכרח לתחרות על האשראי ויהיה צעד היסטורי שישפר את רווחתם של אזרחי ישראל. אנו נחושים לייצר שוק אשראי מגוון, תחרותי ונגיש, שיחסוך לאזרחי ישראל אלפי שקלים ויחזק את הכלכלה כולה. המאבק ביוקר המחיה עושה היום צעד נוסף. את יוקר המחיה אנו ננצח. ביחד."

**נגיד בנק ישראל, פרופ' אמיר ירון:**

דרך המלך לקידום התחרות היא הסרת חסמים המונעים כניסה של שחקנים חדשים למערכת הפיננסית ופיתוח תחומי פעילות חדשים. כדי לקדם באופן משמעותי את התחרות נדרשת כניסה של עוד בנקים חדשים. אלו יוכלו לגייס פיקדונות כמקור מימון זול יחסית ולהעמיד כנגדם אשראי ולהתחרות בשחקנים הוותיקים. אני מברך על הקמת הצוות, שיתמקד בבחינת החסמים לכניסת בנקים חדשים ולהסרתם.״